Parys-boere: Uitslag gelewer oor ontslag-aansoekKapt. Henk Prinsloo en Cor Loggenberg in die hof (18 Mei 2017). Foto: Maroela Media Die verdediging se aansoek om ontslag van alle aanklagte teen kapt. Henk Prinsloo, een van die beskuldigdes in die opspraakwekkende moordverhoor van ses mans van die Parys-distrik in die Vrystaat, is Maandagoggend in die rondgaande hof in dié dorp van die hand gewys. Parys Gazette berig die verdediging het Donderdag die aansoek voor die hof gebring in terme van artikel 174 van die Strafproseswet. Regter Corné van Zyl het egter die aansoek geweier en die verhoor gaan dus nou normaalweg voort. Die staat het verlede week sy saak gesluit en die verdediging sal nou begin om sy getuies te roep. Die verhoor sal nog vir die res van die week voortduur waarna dit na verwagting tot Junie vanjaar uitgestel sal word. Prinsloo word saam met Anton Loggenberg, Cor Loggenberg, Boeta van der Westhuizen, Loedie van der Westhuizen en Miela Janse van Vuuren aangekla van die moord op Samuel Tjixa en Simon Jubeba. Die staat beweer die ses beskuldigdes was deel van ŉ groep boere in die gemeenskap wat op 6 Januarie 2016 vir Tjixa en Jubeba op die plaas Swartklip aangekeer en so erg aangerand het dat hulle later in die hospitaal aan hul beserings beswyk het. Maroela Media het vroeër berig die verdediging het verlede week aangevoer dat die staat nie voldoende bewyse voor die hof gebring het om Prinsloo se aandeel in die moord op die twee oorledenes of selfs net aanranding te bewys nie. Adv. Koenie Pieterse vir die verdediging het aangevoer daar is geen bewyse dat Prinsloo die bedoeling gehad het om enige misdryf te pleeg of onwettig op te tree nie. Pieterse het ook aan die hof gesê dat drie van die staat se getuies wat oor Prinsloo se rol en beweerde aksies op die misdaadtoneel getuig het, mekaar in verskeie aspekte in hul getuienis weerspreek het. Lees alle vorige berigte oor die Parys-boere op Maroela Media.